google/wiki40b huggingface dataset:
Αντώνης Καφετζόπουλος

Βιογραφία

Τελείωσε το δημοτικό στο Ζωγράφειο, ενώ το 1964 ήρθε πρόσφυγας στην Αθήνα και φοίτησε στο 8ο Γυμνάσιο Αρρένων. Η καταγωγή της οικογένειάς του είναι από τη Βουχωρίνα Βοΐου του νομού Κοζάνης. Το 1969 εισήχθη στο Οικονομικό και Πολιτικό τμήμα της Νομικής του Πανεπιστημίου Θεσσαλονίκης, αλλά εγκατέλειψε τις σπουδές του το 1971.
Εργάστηκε ως στέλεχος δισκογραφικής εταιρείας και ως ηχολήπτης μουσικής, ενώ παράλληλα σπούδασε υποκριτική. Η πρώτη του επαγγελματική εμφάνιση στο θέατρο ήταν κοντά στην Έλλη Λαμπέτη και στο έργο "Φιλουμένα Μαρτουράνο", ενώ στην τηλεόραση έγινε γνωστός από την "Αστροφεγγιά" και "Το μινόρε της αυγής" και την "Παραγγελιά" στον κινηματογράφο.
Έχει εργαστεί ως ηθοποιός, σκηνοθέτης και σεναριογράφος και έχει διδάξει σε σεμινάρια υποκριτικής και σεναρίου. Στις 15 Αυγούστου 2009 τιμήθηκε με το Βραβείο Ανδρικής Ερμηνείας (Λεοπάρδαλη Α' Ανδρικού Ρόλου) στο Διεθνές Φεστιβάλ Κινηματογράφου του Λοκάρνο για την συμμετοχή του στην ταινία Ακαδημία Πλάτωνος, μια σημαντική διάκριση για τον ελληνόφωνο κινηματογράφο. Το Σεπτέμβριο του 2011 η ερμηνεία του στην ταινία «Άδικος Κόσμος» απέσπασε το «Ασημένιο Κοχύλι Καλύτερης Ανδρικής Ερμηνείας» στο Διεθνές Φεστιβάλ του Σαν Σεμπαστιάν.
Ο Αντώνης Καφετζόπουλος είναι φανατικός φίλος της επιστήμης και το διάστημα 2004-2005 παρουσίασε την εκπομπή "Εύρηκα" στο Mega Channel, μαζί με το Γιώργο Ζαρκαδάκη, ενώ από το 2007 συμμετέχει στην κριτική επιτροπή του διαγωνισμού Famelab για την επικοινωνία της επιστήμης. Το 2007 σκηνοθέτησε το θεατρικό έργο του Απόστολου Δοξιάδη με τίτλο "17η νύχτα" και θέμα το Θεώρημα της μη πληρότητας του Γκέντελ.
Το 2004, παρουσίασε στο Mega Channel το τηλεπαιχνίδι "Ο πιο έξυπνος".

Πολιτική και προσωπική ζωή

Στις ευρωεκλογές του 2009 ήταν υποψήφιος με τους Οικολόγους Πράσινους και μετέπειτα με το Ποτάμι. Στις δημοτικές εκλογές του 2014 εξελέγη δημοτικός σύμβουλος και αντιδήμαρχος δήμου Αθηνών με τον συνδυασμό του Γιώργου Καμίνη. Στις 18 Φεβρουαρίου 2016 παραιτήθηκε από την θέση του αντιδημάρχου και δημοτικού συμβούλου του δήμου Αθηνών μετά από ένα χρόνο ενεργής απασχόλησης στον δήμο. Τον διαδέχτηκε ο δημοτικός σύμβουλος Λευτέρης Παπαγιαννάκης.

Ο Αντώνης Καφετζόπουλος έχει παντρευτεί δύο φορές. Βρισκόταν σε σχέση εκτός γάμου  για 25 χρόνια, μέχρι και τον Μάρτιο του 2016, οπότε ανακοινώθηκε ο χωρισμός τους, με την ηθοποιό Φαίη Κοκκινοπούλου, με την οποία έχει αποκτήσει έναν γιο τον Σπύρο γεννημένο το 1999. Από τον δεύτερο γάμο του απέκτησε το 1985 ακόμη έναν γιο, τον Γιώργο, ο οποίος επίσης ασχολείται με την υποκριτική.
Δεσινό Αχαΐας

Ιστορία

Η ονομασία του είναι αναγραμματισμός της λέξης στενό. Το χωριό είναι σχετικά νέο. Η περιοχή στην οποία βρίσκεται, ήταν μετόχι της Μονής Ευαγγελίστριας και το χωριό δημιουργήθηκε από κτηνοτρόφους οι οποίοι έτρεφαν τα ζώα τους στις ιδιοκτησίες της Μονής. Κατά την απογραφή του 1900 είχε 174 κατοίκους.
Στο Δεσινό γεννήθηκε ο μητροπολίτης Κεφαλληνίας Δαμασκηνός Πολυδώρου (1852 - 1933).
Sentence of Death

Ιστορία του ΕΡ

Μετά την ανάληψη των καθηκόντων του μπασίστα και τραγουδιστή από τον Μάρσελ "Schmier" Σίρμερ, το συγκρότημα ξεκίνησε να δουλεύει πάνω στις πρώτες του συνθέσεις, ηχογραφώντας το ντέμο "Bestial Invasion of Hell" τον Ιούνιο του 1984. Το ντέμο αυτό βοήθησε τους Destruction να υπογράψουν στην δισκογραφική εταιρεία "Steamhammer/SPV", μέσω της οποίας κυκλοφόρησαν το πρώτο τους ΕΡ.
Η ηχογράφηση του ΕΡ πραγματοποιήθηκε στο "Caet Studio" του Βερολίνου τον Σεπτέμβριο του 1984, με παραγωγό τον Βόλφγκανγκ Άιχολτζ. Ο ήχος τους είναι επηρεασμένος από το κίνημα του New Wave of British Heavy Metal και πιο συγκεκριμένα από συγκροτήματα όπως οι Raven, Venom, Tygers of Pan Tang, Angel Witch και Jaguar, αλλά και από βορειοαμερικανικά speed metal σχήματα όπως οι Metallica, Slayer και Exciter.
Στις Ηνωμένες Πολιτείες, την προώθηση του ΕΡ ανέλαβε η "Metal Blade Records", με διαφορετικό εξώφυλλο απ' ότι στην ευρωπαϊκή έκδοση. Από το "Sentence of Death" πουλήθηκαν περίπου 14.000 αντίτυπα, δίνοντας ώθηση στο συγκρότημα να ηχογραφήσει τον πρώτο του δίσκο, "Infernal Overkill".
Οι κριτικές για το "Sentence of Death" υπήρξαν θετικές, με το το "Ultimate Guitar" να το βαθμολογεί με 9,4 / 10, το "Metal Storm" 8,2 / 10 και το "Metal Archives" 87%.
Αναιτιοκρατία

Η αναιτιοκρατία είναι η ιδέα ότι τα γεγονότα (ή ορισμένα γεγονότα ή γεγονότα ορισμένων τύπων) δεν προκαλούνται ή δεν προκαλούνται αιτιολογικά.Είναι το αντίθετο της αιτιοκρατίας και σχετίζεται με την τύχη. 
Η αναιτιοκρατία είναι ιδιαίτερα συναφής με το φιλοσοφικό πρόβλημα της ελεύθερης θέλησης, ιδιαίτερα με τη μορφή μεταφυσικής ελευθεριαρχίας. Στην επιστήμη, και πιο συγκεκριμένα στη κβαντική θεωρία της φυσικής, η αναιτιοκρατία είναι η πεποίθηση ότι κανένα γεγονός δεν είναι σίγουρο και ολόκληρο το αποτέλεσμα είναι πιθανό. Οι σχέσεις αβεβαιότητας του Χάιζενμπεργκ και ο «κανόνας των γεννημένων», που προτάθηκε από τον Μαξ Μπορν συχνά αποτελούν σημεία εκκίνησης για να υποστηρίξουν την αναιτιοκρατική φύση του σύμπαντος. Η αναιτιοκρατία υποστηρίζεται επίσης από τον Σερ Άρθουρ Έντινγκτον και τον Μάρεϊ Γκελ-Μαν. Η αναιτιοκρατία έχει προωθηθεί από την έκθεση του Γάλλου βιολόγου Ζακ Μονόντ με τίτλο "Ευκαιρία και Ανάγκη". Ο φυσικός-χημικός Ιλιά Πριγιόγκιν ισχυρίστηκε αναιτιοκρατία σε σύνθετα συστήματα.
Χορός της νύφης

Ο Χορός της Νύφης είναι ένας Ελληνικός Χορός, κυκλικός και μιμικός, που λαμβάνει μέρος κατά τη διάρκεια των γάμων.
Ο χορός είναι διαδεδομένος πιο πολύ στην Ήπειρο. Χορευόταν από τους άνδρες τις πρωινές ώρες. Το χορό αποτελούσαν δύο εναλλασσόμενα μέρη. Το πρώτο χορεύονταν απ’ όλους τους χορευτές σαν συρτός στα δύο (στο σύνολο έξι φορές) ενώ το δεύτερο είχε ελεύθερο μελωδικό σχήμα και χορευόταν μόνο από τον πρωτο χορευτή. Αυτός προσποιούταν ότι λιποθυμούσε, όπως πάθαιναν κάποιες φορές οι νύφες, γι αυτό λεγόταν και λιποθυμιάρικος και οι υπόλοιποι προσπαθούσαν να τον συνεφέρουν.
Αλεξάντερ Φράι

Συλλογική Καριέρα

Ο Φράι ξεκίνησε την επαγγελματική του καριέρα με την ομάδα της γενέτειράς του ΦΚ Βασιλεία, απ' όπου αργότερα πήρε μεταγραφή διαδοχικά για την ΦΚ Τουν, ΦΚ Λουζέρν, και την Σερβέτ Γενεύης, όλες τους στην Ελβετία. Μετά την μεταγγραφή του στην γαλλική Ρεν, τερμάτισε στην πρώτη θέση του πίνακα των σκόρερ της Λιγκ 1 για την σεζόν 2004–05 με 20 γκολ και ανακηρύχτηκε Ελβετός Ποδοσφαιριστής της Χρονιάς την ίδια σεζόν. Ανακηρύχτηκε επίσης Ελβετός Ποδοσφαιριστής της Χρονιάς το 2004 και το 2007.
Στη συνέχεια ο Φράι υπέγραψε τετραετές συμβόλαιο συνεργασίας με την Μπορούσια Ντόρτμουντ στις 29 Ιουνίου 2006. Η Ντόρτμουντ πλήρωσε για να τον αποκτήσει ένα ποσό κοντά στα €5 εκατομμύρια. Την σεζόν 2006–07, ο Φρέι ήταν ο πρώτος σκόρερ της Μπορούσια Ντόρτμουντ με 16 γκολ σε 32 ματς.
Επανήλθε δριμύτερος έπειτα από μακρά αποχή από τους αγωνιστικούς χώρους λόγω σοβαρού τραυματισμού την σεζόν 2007–08 για να σκοράρει έξι φορές στις τελευταίες του οχτώ εμφανίσεις με την φανέλα της Ντόρτμουντ. Μετά από σενάρια σχετικά με το μέλλον του στην ομάδα, επέστρεψε στην δράση απέναντι στην Σάλκε την τέταρτη αγωνιστική της σεζόν 2008–09. Πέτυχε δύο γκολ, ισοφαρίζοντας για την ομάδα του σε ένα συναρπαστικό ματς.
Στις 17 Ιουλίου 2009, άφησε την Μπορούσια Ντόρτμουντ και, έπειτα από έξι χρόνια, επέστρεψε στην Ελβετία για να υπογράψει στην ΦΚ Βασιλεία. Πραγματοποίησε το ντεμπούτο του σε μια νίκη με 2–1 απέναντι στην ΦΚ Σιόν στις 26 Ιουλίου 2009. Έδωσε μια ασίστ και πέτυχε επίσης το γκολ που χάρισε την νίκη στην ομάδα του στο τελευταίο λεπτό του αγώνα στο Σταντ Τουρμπιγιόν. Στηυ διάρκεια της σεζόν 2009-10 πέτυχε 15 γκολ σε 19 παιχνίδια πρωταθλήματος με την ΦΚ Βασιλεία να κατακτά το νταμπλ εκείνη την σεζόν. Στη διάρκεια της σεζόν 2010–11 πέτυχε 27 γκολ σε 35 παιχνίδια πρωταθλήματος, γενόμενος έτσι πρώτος σκόρερ του πρωταθλήματος εκείνης της σεζόν.

Διεθνής Καριέρα

Ο Φράι αγωνίστηκε με την Ελβετία στο Euro 2004 και στο Παγκόσμιο Κύπελλο του 2006 στην Γερμανία. Πέτυχε δύο γκολ στο Παγκόσμιο Κύπελλο του 2006, ένα στο ματς απέναντι στο Τόγκο και ένα αμφισβητούμενο γκολ με αντίπαλο την Νότια Κορέα. Ο Φράι μέτρησε συνολικά 84 συμμετοχές με την εθνική ομάδα της Ελβετίας.
Ο Φράι αποτελεί επίσης τον πρώτο σκόρερ στην ιστορία της Εθνικής Ελβετίας με 42 γκολ. Στη διάρκεια του Euro 2004, σε ένα ματς της φάσης των ομίλων με αντίπαλο την Αγγλία, ο Φράι πιάστηκε από μια κάμερα να φτύνει τον Στίβεν Τζέραρντ. Αν και δεν υπήρξε καμιά αντίδραση από τις αρμόδιες αρχές εκείνο τον καιρό, ο Φράι αργότερα κατηγορήθηκε και τιμωρήθηκε με 15 μέρες αποχής από οποιαδήποτε επίσημη διοργάνωση από την UEFA.
Σε έναν προκριματικό του Ευρωπαϊκού Πρωταθλήματος του 2008 εντός έδρας με αντίπαλο την Ουαλία γιουχαΐστηκε έντονα από το ίδιο του το κοινό σε όλη την διάρκεια του αγώνα, παρά το γεγονός μάλιστα πως η Ελβετία κέρδισε τον αγώνα με 4-1. Όταν τελικά αντικαταστάθηκε, οι φίλαθλοι της γηπεδούχου τον γιουχάισαν επαναλαμβανόμενα. Στις 5 Απριλίου 2011, αποφάσισε να αποχωρήσει από την εθνική ομάδα αφού δέχτηκε ξανά κριτική μετά από μια ισοπαλία 0–0 απέναντι στην Βουλγαρία στις 26 Μαρτίου για τα προκριματικά του Ευρωπαϊκού Πρωταθλήματος του 2012.
Νότιο Βιετνάμ

Ανακήρυξη

Η Δημοκρατία του Βιετνάμ ανακηρύχθηκε στις 26 Οκτωβρίου 1955, με τον Νγκο Ντιν Ντιέμ ως πρώτο πρόεδρό της, αφού πρώτα υπηρέτησε ως πρωθυπουργός υπό τον εξόριστο αυτοκράτορα Μπάο Ντάι. Η κυριαρχία της αναγνωρίστηκε από τις Ηνωμένες Πολιτείες και από ογδόντα επτά άλλα έθνη. Είχε την ιδιότητα μέλους σε διάφορες ειδικές επιτροπές των Ηνωμένων Εθνών και θα ήταν μέλος των ίδιων των Ηνωμένων Εθνών αν δεν υπήρχε σοβιετικό βέτο το 1957. Η προέλευση του νότιου Βιετνάμ ανάγεται στη γαλλική αποικία Κοχινκίνα, η οποία αποτελούνταν από το νότιο τρίτο του Βιετνάμ που ήταν η Κοχινκίνα (Nam Kỳ), μια υποδιαίρεση της γαλλικής Ινδοκίνας, και το νότιο μισό του Κεντρικού Βιετνάμ ή Ανάμ (Trung Kỳ) ένα γαλλικό προτεκτοράτο. Μετά το Δεύτερο Παγκόσμιο Πόλεμο, οι αντιιαπωνικές αντάρτικες δυνάμεις Βιετμίν, με επικεφαλής τον Χο Τσι Μιν, κήρυξαν την ίδρυση Λαϊκής Δημοκρατίας του Βιετνάμ στο Ανόι το Σεπτέμβριο του 1945, εκδίδοντας Δήλωση Ανεξαρτησίας σύμφωνα με το αμερικανικό σχέδιο από το 1776.

Αντίπαλη κυβέρνηση

Το 1949, οι αντικομμουνιστές βιετναμέζοι πολιτικοί σχημάτισαν μια αντίπαλη κυβέρνηση στη Σαϊγκόν υπό την ηγεσία του πρώην αυτοκράτορα Μπάο Ντάι. Ο Μπάο Ντάι καταδικάστηκε από τον πρωθυπουργό Νγκο Ντιν Ντιέμ το 1955, ο οποίος ανακήρυξε τον εαυτό του πρόεδρο μετά από δημοψήφισμα. Μετά το θάνατο του Ντιέμ σε στρατιωτικό πραξικόπημα υπό την ηγεσία του στρατηγού Ντουόνγκ Βαν Μιν το 1963, υπήρξε μια σειρά βραχύβιων στρατιωτικών κυβερνήσεων. Ο στρατηγός Νγκουιέν Βαν Τιέμ οδήγησε στη συνέχεια τη χώρα μετά από πολιτικές προεδρικές εκλογές από το 1967 μέχρι το 1975. Οι απαρχές του πολέμου του Βιετνάμ συνέβησαν το 1959 με εξέγερση του πρόσφατα οργανωμένου Εθνικού Απελευθερωτικού Μετώπου (Βιετκόνγκ) υποστηριζόμενου από τη βόρεια Λαϊκή Δημοκρατία του Βιετνάμ, με άλλη βοήθεια που παρείχε η Σοβιετική Ένωση και οι κομμουνιστικοί δορυφόροι του Συμφώνου της Βαρσοβίας μαζί με τη γειτονική Λαϊκή Δημοκρατία της Κίνας και τη Βόρεια Κορέα. Μεγαλύτερη κλιμάκωση της εξέγερσης συνέβη με την προσγείωση τακτικών τμημάτων πεζοναυτών και στρατού των Ηνωμένων Πολιτειών το 1965, ακολουθούμενων από στρατιωτικές μονάδες για να συμπληρώσουν το στρατό των στρατιωτικών συμβούλων που καθοδηγούσαν τις δυνάμεις του ARVN (Στρατός Ξηράς της Δημοκρατίας του Βιετνάμ). Μια τακτική εκστρατεία βομβιστικής επίθεσης στο Βόρειο Βιετνάμ, η οποία διεξήχθη από αεροπλάνα του αμερικανικού Πολεμικού Ναυτικού, πολεμικά πλοία και αεροπλανοφόρα επικουρούμενα από μοίρες της Πολεμικής Αεροπορίας μέχρι το 1966 και το 1967. Οι μάχες έφτασαν στο αποκορύφωμα κατά τη διάρκεια της επίθεσης Τετ του Φεβρουαρίου 1968, των στρατιωτών και της στρατιωτικής ανάπτυξης των ΗΠΑ σε 500.000 αμερικανούς στρατιώτες στο Νότιο Βιετνάμ.

Κατάλυση

Παρά τη συμφωνία ειρήνης βάσει των ειρηνευτικών συμφωνιών του Παρισιού που ολοκληρώθηκε τον Ιανουάριο του 1973, μετά από πέντε δύσκολα χρόνια διαπραγματεύσεων, οι μάχες συνεχίστηκαν έως ότου ο τακτικός στρατός του Βόρειου Βιετνάμ και οι ανταρτικές δυνάμεις των Βιετκόνγκ υπερέβησαν τη Σαϊγκόν στις 30 Απριλίου 1975, στο νότιο Βιετνάμ, αν και η de jure κατάλυση του Νότιου Βιετνάμ συνέβη στις 2 Ιουλίου 1976 με την επανένωση του Βιετνάμ.
Κάστρο Τεριόλο

Το Κάστρο Τεριόλο είναι κάστρο της Φραγκοκρατίας στην σημερινή Αχαΐα και στο χωριό Ριόλος. Αναφέρεται ότι ήταν μικρό φρούριο, σήμερα διασώζονται ελάχιστα ερείπια του.
Το κάστρο χτίστηκε τον 13ο αιώνα από τους Φράγκους του Πριγκιπάτου της Αχαΐας και οφείλη το όνομα του, εκ παραφθοράς στα Γαλλικά, στο χωριό Ριόλος που προυπήρχε και λεγόταν και "Οριόλος". Η περιοχή του Ριόλου και το κάστρο χρησιμοποιήθηκε επί Φραγκοκρατίας σαν θέρετρο, το χρησιμοποιούσαν σαν θέρετρο συχνά ο Φλωρέντιος και η Ισαβέλλα Α΄ της Αχαΐας.
Ήταν ένα από τα φέουδα του Φερδινάρδου της Μαγιόρκας που πιθανότατα ανήκε στη Βαρωνία της Άκοβας που ήταν βαρώνος ο Φερδινάνδος. Κατά τον πόλεμο διαδοχής μεταξύ Φερδινάνδου και Λουδοβίκου της Βουργουνδίας ο Φερδινάνδος χρησιμοποίησε συχνά το κάστρο για κατοικία.
Το 1429 είχε περάσει στα χέρια των Βυζαντινών αφού αναφέρεται ότι εκεί συναντήθηκε ο Κωνσταντίνος Παλαιολόγος με τον Γεώργιο Σφραντζή. Τον Μάιο του 1458 το κατέλαβε ο Μωάμεθ Β΄ ο Πορθητής, επί Β΄ Ενετοκρατίας συνέχισε να χρησιμοποιείται από τους Ενετούς, άγνωστο πότε εγκαταλείφθηκε.
Νατράσβεστος

Ως νατράσβετος (Soda lime) ορίζεται χημικά κοκκώδης μάζα σε λευκό ή γκρίζο χρώμα, που παράγεται από τη σύνθεση υδροξειδίου του ασβεστίου, υδροξειδίου του νατρίου και υδροξειδίου καλίου σε συνθήκες υψηλής θερμοκρασίας.

Χρήσεις

Χρησιμοποιείται σε συστήματα δέσμευσης του διοξειδίου του άνθρακος σε συσκευές κλειστού κυκλώματος, υποβρύχια, καταδυτικούς κώδωνες, διαστημικά οχήματα για την αποφυγή δηλητηρίασης διοξειδίου του άνθρακα. Στην ιατρική χρησιμεύει κυρίως για τη δέσμευση του διοξειδίου του άνθρακα της εκπνοής ασθενών που χειρουργούνται σε συστήματα ανακύκλωσης αερίων νάρκωσης κατά τη διάρκεια της χειρουργικής επέμβασης.
Κώστας Λαγωνίδης

Βιογραφικό

Γεννήθηκε την 1η Ιουλίου του 1965 στον Παντελεήμονα Κιλκίς και ξεκίνησε την ποδοσφαιρική του σταδιοδρομία από την Ξάνθη.Το καλοκαίρι του 1987 έκανε το μεγάλο βήμα στην καριέρα του καθώς πήρε μεταγραφή για τον ΠΑΟΚ,στον οποίο αγωνίστηκε επί σειρά ετών καταφέρνοντας να γίνει βασικό στέλεχος της ομάδας.Τον Δεκέμβριο του 1995 μεταγράφηκε στον Ηρακλή όπου αγωνίστηκε για 1,5 χρόνο.Μετά τον Ηρακλή είχε ένα σύντομο πέρασμα από τον Απόλλωνα Καλαμαριάς πρωτού επιστρέψει στον ΠΑΟΚ όπου και έκλεισε την καριέρα του το 1999.Μετά το τέλος της καριέρας του ασχολήθηκε αρχικά ως μέλος του τεχνικού τιμ του ΠΑΟΚ ενώ τώρα είναι προπονητής του Πολυκάστρου.
Ο Λαγωνίδης υπήρξε 4 φορές διεθνής με την Εθνική Ελλάδος.Πραγματοποίησε το ντεμπούτο του στις 15 Νοεμβρίου του 1988 στην νίκη με 3-0 επί της Ουγγαρίας όπου μάλιστα κατάφερε να πετύχει και το μοναδικό του γκολ με το εθνόσημο.
Μάχη

Ετυμολογία

Σύμφωνα με τον Γεώργιο Μπαμπινιώτη η λέξη μάχη είχε θετική χροιά κατά την ομηρική εποχή στην οποία ανάγεται από την ετυμολογία της, αλλά είναι αβέβαιη η προέλευση του ρήματος μάχομαι, από το οποίο προέρχεται η μάχη, καθώς άλλοι τη συνδέουν με τη λέξη μάχαιρα και άλλοι με τη λέξη μήχ-αρ, μηχ-ανή. Από το λατινικό ρήμα battuere «χτυπώ, πλήττω» φαίνεται ότι προήλθε η γαλλική λέξη battaille και η αγγλική battle.
Μολυβδαίνιο

Προέλευση

Το μολυβδαίνιο δεν υπάρχει ελεύθερο στη Φύση. Κυριότερο ορυκτό του είναι ο μολυβδαινίτης (MoS₂), από τον οποίο και παρασκευάζεται.
Το όνομά του το έλαβε επειδή ο μολυβδαινίτης συχνά συγχεόταν με ορυκτά του μολύβδου (κυρίως γαληνίτη. Πρώτος ο Σέελε (Carl Wilhelm Scheele ), το 1778, αναγνώρισε τον μολυβδαινίτη ως διαφορετικό ορυκτό και, το 1782, ο Χελμ (Peter Jacob Hjelm) παρασκεύασε το μέταλλο σε μη καθαρή μορφή.

Φυσικές ιδιότητες

Είναι αργυρόλευκο μέταλλο σχετικά υψηλής σκληρότητας (5,5 στην κλίμακα Mohs) και από τα πλέον δύστηκτα (τρίτο μετά το βολφράμιο και το ταντάλιο). Είναι περισσότερο όλκιμο και ελαστικό από το βολφράμιο, το οποίο υποκαθιστά σε ορισμένες περιπτώσεις, στην κατασκευή λαμπτήρων πυράκτωσης.

Χημικές ιδιότητες

Σχετικά δραστικό μέταλλο. Αντιδρά άμεσα με αλογόνα προς αντίστοιχα άλατα (τις περισσότερες καταστάσεις οξείδωσής του παρέχει με το χλώριο, δίνοντας MoCl₂, MoCl₃, MoCl₄, MoCl₅ και MoCl₆₎. Αντιδρά, επίσης, με οξυγόνο, δίνοντας τα οξείδια MoO (μονοξείδιο), MoO₂ (διοξείδιο) και MoO₃ (τριοξείδιο), καθώς και με το θείο προς τα αντίστοιχα σουλφίδια MoS₂ και Mo₂S₃. Σχηματίζει, επίσης, ενώσεις με σελήνιο, τελλούριο και άζωτο παρέχοντας το αντίστοιχο νιτρίλιο MoN.

Χρήσεις

Χρησιμοποιείται στην κατασκευή ηλεκτρικών αντιστάσεων με μορφή σύρματος, για την κατασκευή νημάτων πυράκτωσης ηλεκτρικών λαμπτήρων. Προστίθεται, ακόμα και σε αναλογία σε πολλά κράματα, στα οποία, ανάλογα με την ποσότητα, προσδίδει διαφορετικές ιδιότητες. Η "χοντρή Βέρθα", το μεγαλύτερο κανόνι του Β΄ Παγκοσμίου Πολέμου, περιείχε ποσότητα μολυβδαινίου στον χάλυβα της κάννης του.
Χρησιμοποιείται, επίσης, ως καταλύτης στη βιομηχανία διύλισης του πετρελαίου, στα ηλεκτρόδια ηλεκτρικών κλιβάνων και, ως στοιχείο κυκλωμάτων, στην ηλεκτρονική.
Η βιολογική του σημασία είναι μεγάλη: ίχνη μολυβδαινίου είναι απαραίτητα σε όλους σχεδόν τους οργανισμούς, είναι, δε, απαραίτητα στην διατροφή των φυτών και διαπιστώθηκε ότι η απουσία βλάστησης από ορισμένα εδάφη οφείλεται στην απουσία μολυβδαινίου. Υπάρχει, επίσης, σε ίχνη και στον ανθρώπινο οργανισμό. Πιθανότατα διαδραματίζει σημαντικό ρόλο στην δέσμευση του αζώτου, ως συστατικό του ενζύμου νιτρογενάση, που καταλύει την αναγωγή του δεσμευμένου ατμοσφαιρικού αζώτου σε αμμωνία.
Μάραθον (Τέξας)

Απαρχές

Ο πρώην καπετάνιος Άλμπιον Ε. Σέπαρντ, που είχε εργασθεί ως τοπογράφος μηχανικός για τη σιδηροδρομική γραμμή, αγόρασε γη στην περιοχή τον Μάρτιο του 1882 και ίδρυσε το Ράντσο Άιρον Μάουνταιν στα βόρεια του σημερινού χωριού. Τον Σεπτέμβριο έκανε αίτηση για τη δημιουργία ταχυδρομικού γραφείου, γράφοντας ότι ο τοπικός πληθυσμός ήταν 130 κάτοκοι περίπου και «αυξανόταν ραγδαία». Πράγματι, ένα ταχυδρομείο ιδρύθηκε εκεί στις 13 Φεβρουαρίου 1883. Ο Σέπαρντ ονόμασε την τοποθεσία «Μάραθον», επειδή το έδαφός της τού θύμιζε την πεδιάδα του Μαραθώνα, στην Ελλάδα.

Γεωγραφία

Το Μάραθον είναι κτισμένο σε υψόμετρο 1.220 ως 1.235 μέτρα πάνω από την επιφάνεια της θάλασσας, σε γεωγραφικές συντεταγμένες πλάτος 30°12΄27΄΄ Β και μήκος 103°14΄36΄΄ Δ. Βρίσκεται στο βόρειο μέρος της κομητείας Μπριούστερ.
Το Γραφείο Απογραφών των ΗΠΑ ταξινομεί το Μάραθον ως «census-designated place» (δηλαδή δεν αποτελεί αυτόνομη διοικητική οντότητα) με έκταση 13,6 τετραγωνικά χιλιόμετρα. Το κλίμα του χωριού είναι ημίξηρο Η ελάχιστη θερμοκρασία που έχει σημειωθεί ποτέ είναι −21 °C, ενώ η μέγιστη 43 °C.

Δημογραφικά στοιχεία

Σύμφωνα με την απογραφή του 2000, υπήρχαν 198 νοικοκυριά και 126 οικογένειες στο χωριό. Το 82,4% των κατοίκων ήταν λευκοί, το 0,88% Αφροαμερικανοί και το 13,2% ανήκαν σε άλλες φυλές. Το 21,1% του πληθυσμού ήταν ηλικίας κάτω των 18 ετών και το 19,3% άνω των 64. Η διάμεση ηλικία ήταν 46 έτη. Η αναλογία ενηλίκων ανδρών και γυναικών ήταν 100 γυναίκες προς 108,7 άνδρες.
Το διάμεσο οικογενειακό ετήσιο εισόδημα ήταν 27.500 δολάρια, ενώ το κατά κεφαλή 17.884 δολάρια. Το 13,2% των οικογενειών και το 23,2% του πληθυσμού ζούσαν κάτω από το όριο της φτώχειας.

Αξιοθέατα

Το Gage Hotel, που κτίστηκε το 1927 από τον αρχιτέκτονα Χένρυ Τροστ, είναι διατηρητέο ξενοδοχείο 45 δωματίων. Στο χωριό γυρίστηκαν σκηνές της ταινίας Παρίσι, Τέξας (1984) του σκηνοθέτη Βιμ Βέντερς, καθώς και της ταινίας Φαντάνγκο (1985) με τον Κέβιν Κόστνερ.

Σεισμός

Στις 14 Απριλίου 1995 ένας σεισμός με μέγεθος 5,7 βαθμών Ρίχτερ συνέβη με επίκεντρο κοντά στο Μάραθον. Αυτός είναι μέχρι σήμερα (2008) ο δεύτερος μεγαλύτερος σεισμός στην ιστορία του Τέξας.
Μόσαμπ Μπαλχούς

Σύλλογοι

Ο Μπαλχούς ξεκίνησε τη καριέρα του στην ομάδα νέων της Αλ-Καράμα προτού ξεκινήσει με την πρώτη ομάδα. Έχει κερδίσει με την Αλ-Καράμα 4 φορές το Πρωτάθλημα της Συρίας, 4 φορές το Κύπελλο Συρίας, ένα Σούπερ Κάπ και έχει βοηθήσει την ομάδα να φτάσει για πρώτη φορά στο στο τελικό του AFC Champions League. Η Αλ-Καράμα έχασε 3-2 στο τελικό από την Τσόνμπουκ Χιουντάι Μότορς της K-League. Τρία χρόνια αργότερα αποτέλεσε ένας σημαντικός παράγοντας για την πρόκριση για πρώτη φορά στον τελικό του AFC Cup. Εκεί η Αλ-Καράμα ηττήθηκε και πάλι με 2-1 στο τελικό του δεύτερου πιο σημαντικού τίτλου της Ασίας από την Kuweit SC του Πρωταθλήματος του Κουβέιτ. Στις 3 Οκτωβρίου 2011, ο Μπαλχόυς εντάχθηκε στην ομάδα της Αλ-Ουάχντα, με μορφή δανεισμού από την Αλ-Καράμα, μέχρι το τέλος της σαιζόν. Στις 26 Αυγούστου 2013, ο Μπαλχούς υπέγραψε με την ομάδα της Ντοφάρ στο Ομάν.

Διεθνής Καριέρα

Ο Μπαλχούς είναι βασικός στην Εθνική Συρίας (ποδόσφαιρο ανδρών) από το 2006. Έκανε 10 εμφανίσεις με την Εθνική Συρίας κατά τα Προκριματικά Παγκοσμίου Κυπέλλου Ποδοσφαίρου 2010. Επιλέχτηκε ως βασικός τερματοφύλακας της ομάδας στο Ασιατικό Κύπελλο του 2011. Έπαιξε 90 λεπτά σε κάθε αγώνα με Σαουδική Αραβία, Ιαπωνία και Ιορδανία αντίστοιχα.
Κομητεία της Φουά

Η Κομητεία της Φουά είναι μια από τις παλαιές επαρχίες του Βασιλείου της Γαλλίας, η οποία δημιουργήθηκε κατά τον 10ο αιώνα για τον Κόμη Μπερνάρ-Ροζέ της Φουά. 
Δημιουργήθηκε με την συνένωση της Κομητείας της Καρκασσόν με το φέουδο της Φουά. 
Αργότερα, πήρε την ονομασία Επαρχία της Φουά και ανήκει, σήμερα, ολοκληρωτικά στον Νομό της Αριέζ.

Ιστορία

Η Κομητεία της Φουά αποτελούσε τμήμα της χώρας των Βόλκων Τεκτοσάγων κατά την ρωμαϊκή περίοδο. Χωριζόταν στην Άνω και την Κάτω Χώρα της Φουά, και είχε ως σημαντικότερες πόλεις : στην Άνω-Χώρα, την Φουά, την Ταρασκόν, το Αξ και στην Κάτω-Χώρα, το Παμιέ, το Σαβερντάν, το Λεζά-συρ-Λεζ, το Λε Μα-ντ'Αζίλ. 
Η Χώρα της Φουά, αφού υπήρξε τμήμα της Ρωμαϊκής Αυτοκρατορίας, του Βασιλείου των Βησιγότθων, της Μεροβιγγειανής Μοναρχίας, του Δουκάτου της Ακουιτανίας, της Καρολιγγιανής Αυτοκρατορίας, και τέλος της Κομητείας της Καρκασσόν, αποσχίστηκε από την τελευταία κατά τον 16ο αιώνα, αποτελώντας αρχικά ένα φέουδο, το οποίο, στη συνέχεια, αναβαθμίστηκε σε κομητεία το 1050 προς όφελος του Ροζέ Α΄ της Φουά, γιου του Μπερνάρ-Ροζέ του Κουσεράν και εγγονού του Ροζέ Α΄ του Γηραιού, Κόμη της Καρκασσόν, της Κομμάνζ, και του Κουσεράν.
Αν και αρχικά ήσαν βασάλοι των Κομήτων της Τουλούζης, οι Κόμητες της Φουά, σταδιακά, απέκτησαν δύναμη, την χρονική περίοδο από τον 11ο έως τον 15ο αιώνα.
Η Κομητεία ενώθηκε το 1290 με την Υποκομητεία του Μπεάρν. Το 1398, η Ισαβέλλα της Φουά, διάδοχος της Κομητείας της Φουά, την ενέταξε στον Οίκο του Γκραϊγί, μέσω του γάμου της με τον Αρκαμπώ του Γκραϊγί. Κατά τον 13ο και 14ο αιώνα οι Κόμητες της Φουά ήταν από τους ισχυρότερους φεουδάρχες του Βασιλείου της Γαλλίας.
Η Κομητεία αναβαθμίστηκε σε κομητεία-βαϊλάτο το 1458.
Το 1479, η Ελεονώρα της Ναβάρρας, Βασίλισσα της Ναβάρρας, η οποία είχε παντρευτεί τον Γκαστόν Δ΄ της Φουά, Κόμη της Φουά, πέθανε, ορίζοντας ως διάδοχο τον εγγονό της Φραγκίσκο-Φοίβο, αλλά ο τελευταίος πέθανε σε πολύ μικρή ηλικία, και η αδερφή του Αικατερίνη της Ναβάρρας, νυμφεύτηκε τον Ιωάννη, άρχοντα του Αλμπρέ, παρέδωσε σε αυτό τον Οίκο την Κομητεία της Φουά, καθώς και το Στέμμα της Ναβάρρας. Από εκείνη την στιγμή, οι τύχες της Κομητείας αυτής ενώθηκαν με αυτές του Βασιλείου της Ναβάρρας.
Το 1607, η Κομητεία της Φουά προσαρτήθηκε στις γαλλικές βασιλικές γαίες.
Οι πρώτοι Κόμητες της Φουά έφεραν : D'or à trois pals de gueules.
Μετά την ένωση με την Υποκομητεία του Μπεάρν, έγινε διαμοιρασμός μεταξύ των θυρεών της Φουά και του Μπεάρν, με αποτέλεσμα : Écartelé en 1 et 4 d'or aux trois pals de gueules et en 2 et 3 d'or aux deux vaches de gueules, accornées, colletées et clarinées d'azur, passant l'une sur l'autre

Φιλοτελισμός

Το 1955, τα Γαλλικά Ταχυδρομεία κυκλοφόρησαν γραμματόσημο αξίας 50 λεπτών, μαύρης, πράσινης, κίτρινης και κόκκινης απόχρωσης το οποίο αναπαριστούσε τους θυρεούς της Κομητείας, φέροντας τον κωδικό YT 1044. Αποτελούσε τμήμα της 8ης έκδοσης της σειράς γραμματοσήμων υπό τον τίτλο Armoiries de provinces.